Diari Oficial de la Generalitat Valenciana


Sumari del DOGV 5784, del 13-06-2008 (2008/7338)

RESOLUCIÓ de 16 d'abril de 2008, del conseller de Medi Ambient, Aigua, Urbanisme i Habitatge, relativa al Pla especial d'ampliació de les Corts Valencianes.
------------------------------------------------------------------------------------------------------------------------------------------------------------

### Dades del document

Número de DOGV
:   5784

Data del DOGV
:   13-06-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/7338


Data del document
:   16-04-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * València
    * pla d'urbanisme

RESOLUCIÓ de 16 d'abril de 2008, del conseller de Medi Ambient, Aigua, Urbanisme i Habitatge, relativa al Pla especial d'ampliació de les Corts Valencianes. [2008/7338]  
Vist l'expedient remés per l'Ajuntament de València referit al Pla especial d'ampliació de les Corts Valencianes i d'acord amb els següents:  
Antecedents de fet  
Primer  
El Pla especial objecte d'aquest procediment ha sigut promogut per les Corts Valencianes i elaborat a petició d'aquestes pel Servei d'Arquitectura de la conselleria de Cultura i Esport.  
El Pla especial es va sotmetre a informació pública per acord del ple de l'Ajuntament de València de 30.09.2005 i publicat en el DOGV núm. 5132 de 10 de novembre de 2005, i en el diari Levante i Las Provincias del dia 12 de novembre de 2005. Durant el període d'informació pública es van formular múltiples al·legacions, que van ser resoltes en el mateix acord d'aprovació provisional del Ple de l'Ajuntament el 25.01.2008.  
El document aportat per a l'aprovació definitiva incorpora les correccions derivades de les al·legacions que s'han acceptat i les consideracions emeses en els informes de l'Ajuntament de València i de la conselleria de Cultura. Entre altres consideracions preveu les de l'informe municipal de 17.01.08 en el qual s'assenyala la conveniència de substituir les referències als sistemes generals per referències a la xarxa estructural de dotacions públiques, la qual cosa afecta la denominació de l'expedient que ha passat de denominar-se Pla especial del sistema general de les Corts Valencianes a Pla especial d'ampliació de les Corts Valencianes.  
Segon  
La documentació del Pla especial inclou memòria, plànols d'informació i d'ordenació i catàleg.  
Tercer  
L'àmbit del Pla especial arreplega i amplia l'àmbit assenyalat com a sistema general GSP-4 administrativoinstitucional pel PGOU de València (sèrie B, full 5F).   
El Pla especial es redacta amb un doble objectiu:  
1) Fer viable la culminació del procés de creació de les infraestructures edilícies que resulten necessàries per a l'adequat funcionament de les Corts Valencianes.  
2) Regularitzar urbanísticament la situació dels edificis que ja constitueixen el Parlament Valencià i la d'aquells solars -ja propietat de les Corts Valencianes- l'edificació dels quals està prevista a curt termini.  
Així, el Pla especial d'ampliació de les Corts, a més d'ordenar tot el conjunt parlamentari, adquireix caràcter modificatiu respecte al règim urbanístic vigent, i desenvolupa la xarxa estructural de dotacions públiques.  
La proposta d'ordenació que conté aquest Pla especial està composta per les següents determinacions genèriques:  
1. Extensió de la qualificació de xarxa estructural de dotacions públiques en l'àmbit coincident amb les propietats de les Corts Valencianes.  
2. Qualificació de l'antic Palau dels Borja, edifici que conté l'hemicicle i el jardí interior com a bé de rellevància local de conformitat amb la Llei 4/98 de Patrimoni Cultural Valencià. Aquesta qualificació comportarà la corresponent inclusió de l'immoble en la secció corresponent de l'inventari de béns immobles que ha de realitzar la Direcció General de Patrimoni Cultural Valencià. La proposta de qualificació com a bé de rellevància local a favor del conjunt edificat comporta la inclusió en aquest Pla especial de l'entorn de protecció, que es limita a l'espai urbà que se situa en immediata continuïtat amb la façana principal de l'antic palau.  
3. Adequació del règim urbanístic assignat als edificis Salvador 25, Salvador 23-Llibertat 4, Salvador 21-Llibertat 2, Llibertat 6 i Llibertat 8. L'adequació consisteix a mantenir el nivell de protecció assignat a Salvador 25, i a assignar un règim edificatori de quatre plantes a la resta de les propietats de tal manera que aquestes plantes es definisquen en continuïtat amb les alçàries de forjat definides per Salvador 25. Aquesta determinació suposa la no-inclusió dels edificis Salvador 23 i Salvador 21 en el Catàleg d'edificació protegida.  
4. Definició d'una nova ordenança gràfica per a l'illa de cases constituïda per les parcel·les amb façanes als carrers Salvador i Sagrari del Salvador. Aquesta ordenança busca la millor inserció del volum previst, i la conservació i la incorporació de les restes fundacionals de la ciutat incorporades després de les excavacions arqueològiques realitzades.  
5. Establiment d'una actuació aïllada per a la urbanització de l'espai públic vinculat a la capçalera de l'església del Salvador.  
6. Eliminació de la referència de cornisa «e» assignada al règim urbanístic de Salvador 27, i mantenir l'assignació principal de 4 plantes.  
Quart  
La Comissió Territorial d'Urbanisme de València, en sessió celebrada el 26 de març de 2008, va acordar informar favorablement i elevar al conseller de Medi Ambient, Aigua, Urbanisme i Habitatge la proposta d'aprovació definitiva del Pla especial d'ampliació de les Corts Valencianes.  
Fonaments de dret  
Primer  
El municipi de València disposa d'un Pla general d'ordenació urbana, aprovat per Resolució del conseller d'Obres Públiques i Urbanisme de data 28 de desembre de 1988.  
Segon  
La disposició transitòria primera de la Llei 16/2005, de 30 de desembre, urbanística valenciana, estableix que els procediments urbanístics iniciats abans de l'entrada en vigor d'aquesta llei es regiran per la legislació anterior sempre que haguera conclòs el tràmit d'informació pública, quan aquest tràmit fóra preceptiu, i per tant s'ha de tramitar aquest procediment per la via de la Llei 6/1994, reguladora de l'activitat urbanística (LRAU).   
Tercer  
L'article 24 de la LRAU habilita els plans especials, com a instruments de planejament, com a complement, desenvolupament o millora del planejament general l'objecte del qual siga satisfer les finalitats públiques taxativament previstes en l'article 12 E) i F). En el mateix sentit, es pronuncia l'article 86 del Reglament de planejament de la Comunitat Valenciana (RPCV), i aquest cas es pot trobar entre els supòsits plantejats en l'apartat B de l'indicat article.  
D'altra banda, basant-se en l'article 86.3 del citat RPCV el Pla especial es complementa mitjançant el Catàleg de béns i espais protegits que acompanya.  
Per a la seua aprovació s'ha seguit la tramitació prevista en l'article 38 de la LRAU.  
Quart   
El 21 de juny de 2004 la Direcció General de Patrimoni Cultural Valencià i Política Lingüística va emetre un informe previ a la proposta inicial de Pla especial, segons el qual era necessària una major definició quant al Catàleg de béns i espais protegits i es feien recomanacions a la configuració de cobertes o adequació al règim urbanístic i alçàries de l'immoble del carrer Salvador 27, com també a la proposta de manteniment de l'alineació del carrer Llibertat.   
Amb posterioritat, el 5 de febrer de 2007 el director general de Patrimoni Cultural Valencià va emetre informe favorable al document que s'anava a elevar a aprovació provisional, en entendre que totes les consideracions exposades tant en l'anterior informe de 21 de juny de 2004 com en les distintes reunions tècniques mantingudes amb els tècnics de l'ajuntament de València i els redactors del document, havien sigut estimades i concretades en el document sotmés a anàlisi. Per això emet informe favorable a l'efecte patrimonial al Document refós 2 del Pla especial del sistema general de les Corts Valencianes, ara denominat Pla especial d'ampliació de les Corts Valencianes.  
No s'aprecia obstacle legal que impedisca l'aprovació autonòmica, conforme a l'article 40 de la LRAU, ja que la modificació proposada respon a interés públic degudament justificat.  
Cinqué   
La Comissió Territorial d'Urbanisme, a proposta de la directora general d'Ordenació del Territori, és l'òrgan competent per a emetre dictamen sobre l'aprovació de plans especials de municipis de 50.000 habitants o més, en els quals la competència per a l'aprovació definitiva correspon al conseller de Medi Ambient, Aigua, Urbanisme i Habitatge, en relació amb els articles 6.e) i 10.a) del Decret 162/2007, de 21 de setembre, del Consell, pel qual s'aprova el Reglament dels òrgans territorials i urbanístics de la Generalitat.  
Vistos els preceptes legals citats i la resta de general i pertinent aplicació, resolc:  
Aprovar definitivament el Pla especial d'ampliació de les Corts Valencianes, del municipi de València.  
Contra aquesta resolució, que esgota la via administrativa, es podrà interposar recurs potestatiu de reposició davant del conseller de Medi Ambient, Aigua, Urbanisme i Habitatge en el termini d'un mes comptador des de l'endemà de la notificació d'aquesta, d'acord amb el que estableixen els articles 116.1 i 117.1 de la Llei 4/1999 de modificació de la Llei 30/92, de 26 de novembre, de règim jurídic de les administracions públiques i del procediment administratiu comú; o bé, recurs contenciós administratiu davant de la Sala Contenciosa del Tribunal Superior de Justícia de la Comunitat Valenciana en el termini de dos mesos comptadors des de l'endemà a la notificació d'aquesta, de conformitat amb el que disposa l'article 46.1 de la Llei 29/1998, de 13 de juliol, reguladora de la Jurisdicció Contenciosa Administrativa.  
Tot això, sense perjudici que puga exercir qualsevol altre recurs que considere oportú.  
València, 16 d'abril de 2008.- El conseller de Medi Ambient, Aigua, Urbanisme i Habitatge: José Ramón García Antón.